Lyatatu, Disemba 7
Chinasisosesose ngondolo syangu namsyene ni kusisamalila.—Esek. 34:11.
“Ana yili yakomboleka jwamkongwe kumliŵalila . . . mwanache jwakuŵeleka jika?” Yehofa ŵawusisye chiwusyochi mundaŵi ja jwakulochesya Yesaya. Yehofajo ŵasalile ŵandu ŵakwe kuti, “Atamosetu [jwamkongwe] komboleka kumliŵalila mwanache, une ngasinamliŵalila kose.” (Yes. 49:15) Jwalakwe ndaŵi syejinji ngakusaliwanichisyaga ni nangolo jwamkongwe. Nambope jwalakwe pandaŵiji jwaliwanichisye ni nangolo jwamkongweju. Yehofa ŵakamulichisye masengo chinonyelo chachikusaŵa pasikati pa mwanache ni mamagwe pakulosya mwakusatendela yindu ni ŵakutumichila ŵakwe. Achinangolo ŵajinji akusakamulana ni yaŵaŵechete mlongo jwine lina lyakwe Jasmin. Jwalakwe jwatite, “Pawukumjonjesya mwanache yikusakamuchisya kuti mŵeje ŵakunonyelana mnope mpaka kalakala.” Yehofa akusamanyilila naga jumo mwa ŵakutumichila ŵakwe alesile kulalichila kapena kusongana. Kusala yisyene, Yehofa yikusampweteka mnope pakwawona ŵakutumichila ŵakwe ŵajinji ali mkuwujila munyuma chaka chilichose.—1 Pet. 2:25. w20.06 18 ¶1-3
Lyamcheche, Disemba 8
Meso getu gaŵeje . . . pa yindu yangawoneka. Pakuti yakuwoneka yili yangatamilisya, nambo yangawoneka ni yayili yakutamilisya mpaka kalakala.—2 Akoli. 4:18.
Kusala yisyene, yindu yakusosekwa mnope yaŵatupele Mlungu yili yangawoneka ni meso. Pa Kulalichila kwa Petumbi, Yesu ŵasasile yindu yakusosekwa mnope kupunda chipanje. Soni jwalakwe ŵajonjechesye kuti, “Mtima wenu tiwuŵeje kwayili yipanje yenuko.” (Mat. 6:19-21) Mtima wetu ukusatulimbikasya kusachilila kupata yindu yatukusayiwona kuŵa yakusosekwa mnope. Tukusasunga ‘yipanje yetu kwinani’ mwakukola lina lyambone pameso pa Mlungu. Yesu jwasasile kuti, yipanje yeleyo nganiyiŵa yijonasiche kapena kwiŵidwa. Ndumetume Paulo jwatulimbikasisye kuti ‘meso getu gaŵeje. . . pa yindu yangawoneka.’ (2 Akoli. 4:17, 18) Yindu yeleyi yikupwatikapo yindu yambone yatuchisangalala nayo m’chilambo chasambano. Ana kusamyamichila Yehofa ligongo lya yindu yeleyi? w20.05 26 ¶1-2
Lyamsano, Disemba 9
Majiganyo gagwe mpela madondo ga ula.—Deut. 32:2.
Yaŵajiganyisye Mose Aisalaeli, yalimbikasisye chikulupi chawo mwakulandana ni mwayikusasangalalila yakumela pajiyiche ula. Ana mpaka tutende wuli kuti m’wejisoni twajiganyeje ŵane mpela mwaŵatendele Mose? Patukulalichila kunyumba ni nyumba kapena kumalo kwakusimanikwa ŵandu ŵajinji, mpaka tukamulichisye masengo Baibulo jetu pakwalosya ŵandu lina lisyesyene lya Mlungu lyakuti Yehofa. Mpaka twape mabuku, mafidiyo soni yindu yine yayikusasimanikwa pa webusayiti jetu, yayikusamchimbichisyaga Yehofa. Chinga tuli kumasengo, kusukulu, kapena paulendo, mpaka tukole upile wakuŵecheta yakwamba Mlungu jwetu soni mwakusatendela yindu. Mpaka twasalilesoni jemanjaji yakwamba yindu yakusimonjesya yachachitutendela Yehofa. Jemanjajo papikene yeleyi mpaka ayiwone kuti Yehofa akusatunonyela mnope. Patukwasalila yisyesyene yakwe yakwamba Atati ŵetu, tukusaŵa kuti tukuswejesya lina lyakwe. Tukusaŵasoni tuli mkusisya yaunami soni yachipongwe yaŵele ŵandu ali mkumŵechetela Yehofa. Yindu yatukusajiganya ŵandu kutyochela m’Baibulo yikusaŵa yakusangalasya soni yakamuchisya kwa jemanjaji.—Yes. 65:13, 14. w20.06 10 ¶8-9
swh_Latn swh_Latn tum_Latn swh_Latn tum_Latn nya_Latn swh_Latn tsn_Latn tum_Latn